Խոսելով հայաստանյան ծրագրերի մասին՝ Ալէքքօ Պէզիքեանը հատկապես առանձնացրեց 2015 թվականին իր և իր տիկնոջ բարերարությամբ Երևանում բացված «Անի Պէզիքեան» երիտասարդական կենտրոնը: Կենտրոնում բնակվում են մարզերից մայրաքաղաքում կրթություն ստացող, սակայն սոցիալական պայմաններից ելնելով բնակարան վարձակալելու խնդիր ունեցող ուսանողուհիները, և թիրախային խմբում են առաջին հերթին մանկատան սաները: «Միակ պայմանը բարձր առաջադիմությունն է: Այսօր փոխվել են երիտասարդ սերնդի մոտեցումները: Կա կրթության արժեքի ընկալումը»,-նշեց բարերարը: Նրա ընտանիքի հովանավորությամբ այսօր բուժում են ստանում նաև քաղցկեղով հիվանդ բազմաթիվ մարդիկ, և բարեգործական ծրագրեր են իրականացվում ոչ միայն Հայաստանում, այլև սփյուռքում: